Mendebaldeko Trazia

Mendebaldeko Trazia (; ; ), Greziar Trazia ere deitua, Heleniar Errepublikako gaur egungo lurraldea den Traziako eskualde historikoaren zatiari ematen zaion izena da. Nestos eta Evros ibaien artean dago, herrialdearen ipar-ekialdean. Ekialdeko Trazia, Evros ibaiaren ekialdean dagoena, Turkiaren Europako zatia da, eta iparraldeari, Bulgariakoari, Iparraldeko Trazia deitzen zaio.

Paleoliton ere biztanleak zituen, eta greziar munduaren eragin politiko, kultural eta linguistikoaren pean egon da antzinate klasikotik; Egeoko uharteetako greziarrek eskualdea kolonizatu zuten (batez ere kostaldea) eta hiri oparoak eraiki zituzten, hala nola Abdera (Demokrito, Anaxagoras eta Protagorasen jaioterria) edo Sale. Bizantziar Inperioaren garaian, Mendebaldeko Traziak, inperioaren bihotzetik gertu zuen posizioaz baliatu zen, eta Erdi Aroko gune kultural eta komertzial greziar bihurtu zen; beranduago, Otomandar Inperioaren menpean, inguru horretan populazio musulmanak kokatu ziren, Greziako gutxiengo musulmanaren sorrera suposatuz.

Topografikoki, Traziak hainbat tamainatako mendiek itxitako arroak eta sakonki moztutako ibai-haranak tartekatzen ditu. Hiru eskualde-unitatetan banatuta dago (antzinako prefekturak): Xanti, Rodope eta Hebro. Horiek, Mazedoniako Drama, Kavala eta Tasos eskualde-unitateekin batera, Ekialdeko Mazedonia eta Trazia eskualdea osatzen dute.

Greziako Lurreko Armadaren IV. Kidegoak Xantin du egoitza; azken urteotan, eskualdeak nazioarteko komunikabideen arreta erakarri du, Europar Batasuneko lurraldean sartu nahi duten legez kanpoko etorkin eta errefuxiatuentzako funtsezko sarrera bihurtu ondoren; Greziako segurtasun-indarrak ere, Frontexekin lankidetzan, oso zabalduta daude greko-turkiar lurreko mugan.

 Erreferentziak 

 Kanpo estekak 

Kategoria:Greziako eskualde historikoak
Kategoria:Trazia